宿南園 九月十一日夜雨宿南園韓秉國寄酒兼見招以詩謝之
作者：司馬光
朝代：宋

paragraphs: 雨多秋草盛，濃綠擁寒階。
吾廬奥且曲，退縮如晴蝸。
小園已自隘，欲往泥霑鞋。
體羸畏風冷，室處門常䦱。
九日古所重，負此時節佳。
緬想使君宴，綺席臨高齋。
肥羜堆玉盤，飛觴酒如淮。
楚舞陵湖波，茱茰落金釵。
神醒鼓吹喧，百疊疑傾崖。
歡餘忽我思，牙兵星火差。
潩泉恥獨醉，醇味相與偕。
我飲雖不多，和氣浩無涯。
梧子拾爲果，拒霜伐爲柴。
沼中數寸魚，烹煎足爲鮭。
誰言無以侑，繞渚多鳴蛙。
交道久衰薄，巋然見吾儕。
奈何數舍遙，晤語積年乖。
況乃辱嘉招，私心豈不懷。
轘轅石道澀，重以陰雲埋。
雖有果下馬，款段非渥洼。
臨風徒竦踊，志願焉能諧。
狂詩寄一笑，聊用當詼俳。